《抚州城外作》
宋代·赵蕃

城中一雨仅飘洒，城外此雨乃霈滂。
分龙古语信不妄，不尔惠施何偏方。
我行驱车一何忙，早起犹乘昨夜凉。
旧闻既雨晴亦佳，岂但蕙叶蒙宠光。
早禾已秀半且实，晚禾已作早禾长。
不惟稻陇有佳色，菜畦苗叶相与昌。
园丁采撷入城市，不用涤濯临沧浪。
我虽无田岂无圃，归计不决空傍徨。
翻怜买菜籴占米，烟火薰人官道傍。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。